Az első magyar versenyző, aki részt vehetett az Eurovíziós Dalfesztivál nemzetközi döntőjében Bayer Friderika volt 1994-ben. "Kinek mondjam el vétkeimet?" című dalával a negyedik helyen végzett, mely az eddigi legjobb magyar szereplés. A jó eredménynek köszönhetően 1995-ben is döntős volt Magyarország. (Az 1990-es években a résztvevők megnövekedett száma miatt a rossz eredményt elérő országok nem vehettek részt a következő évi versenyen.) Ekkor az országot Szigeti Csaba képviselte. "Új név a régi ház falán" című dalával utolsó előtti, huszonkettedik helyen végzett.